《孝显追送至沙溪书所见以别》
宋代·赵蕃

白云英英行空山，白鹭矫矫去复还。
雨声骤来却小住，树色全绿或半殷。
谁家有屋茅三间，舂声未断横炊烟。
刈禾虽阻得治圃，造物所惠无一偏。
我亦愿此坐无田，千里顾上西江船。
经年扰子曾未厌，更烦车马相追牵。
客中无酒可醉子，聊书所见为别言。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。